讀李某詩
作者：劉攽
朝代：宋

paragraphs: 李某崆峒人，生長西北蕃。
赤鬢如蝟毛，僅能爲漢言。
筋力勇自負，馬上带兩鞬。
作賊十數年，身有百刃痕。
泳河不用舟，羊革隨輕軒。
危厄輒自脫，天幸尚得存。
過壯忽自悔，翻然歸漢恩。
徙家汾水陽，百口蒙輕溫。
拜官隨立功，俄列上閤門。
封侯未可量，專城誰復論。
已見狄將軍，堂堂樞府尊。
由來功名際，鵰鶚勝皇鵷。
富貴百惡除，詎問鉗黥髠。
豈與詩書士，履繩不敢奔。
終身蹈薄冰，衆口猶喧喧。